জালুকবাৰীৰ কৃষ্ণমণি-ধনজিতৰ আকাশ চুবৰ মন । News Next One\nজালুকবাৰীৰ কৃষ্ণমণি-ধনজিতৰ আকাশ চুবৰ মন\nজালুকবাৰীঃ একেটা পৰিয়ালৰ দুজন কিশোৰৰ আকাশ চুবৰ মন। মেধাৱী কিশোৰ দুটিয়ে পঢ়ি-শুনি ডাঙৰ মানুহ হ'ব বিচাৰে। কামৰূপ জিলাৰ আমিনগাঁৱৰ শৰাইঘাট বিদ্যালয়ৰ নৱম শ্ৰেণীৰ ছাত্ৰ দুজনৰ আকাশ চুব খোজা সপোনক বাস্তৱত ৰূপায়ণ হ'বনে?\nএই সকলোবোৰৰ প্ৰত্যাহ্বান হৈ থিয় দিছে তেওঁলোকৰ চকুযুৰিয়ে। আমিনগাঁৱৰ ওপৰবড়ী বামুণীগাঁৱৰ দৰিদ্ৰ শ্ৰমিক নৃপেন মেধি আৰু কৰৱী মেধিৰ ঔৰসত জন্ম লাভ কৰা কৃষ্ণমণি নাথ আৰু ধনজিৎ নাথে জন্মৰ পৰাই চকুযুৰিৰে দেখা নাপায়। ১৬ বছৰীয়া ধনজিৎ আৰু ১৪ বছৰীয়া কৃষ্ণমণিয়ে শৰাইঘাট বিদ্যালয়ত নৱম শ্ৰেণীত পঢ়ি আছে। মাক-দেউতাকে ছাঁৰ দৰে লাগি থাকে দুয়ো পুত্ৰৰ সৈতে।\nদুয়ো পুত্ৰ ধনজিৎ আৰু কৃষ্ণমণি পঢ়াত চোকা। সেয়েহে শিক্ষক-শিক্ষয়িত্ৰীৰো দুয়োজন আপোন। বিদ্যালয়ৰ শৃংখলা মানি চলা দুয়োজন ছাত্ৰই কোনোদিনে স্কুল খতি নকৰে। তাৰ মাজতে তেওঁলোক ক্ষীণ দৃষ্টিশক্তিসম্পন্ন হোৱাৰ বাবে তেওঁলোক আগবাঢ়ি যোৱাত সমস্যাত পৰিছে।\nদুয়ো দুয়োৰে লগৰী হৈ বিদ্যালয়লৈ অহা-যোৱা কৰে যদিও আনৰ সহায়ৰ অতি প্ৰয়োজন বাবেই আৰু মেধা ছাত্ৰ দুজনে পঢ়ি-শুনি ডাঙৰ মানুহ হ'ব বিচাৰে বাবে পিতৃ-মাতৃয়ে তেওঁলোকৰ চকুযুৰি পৰীক্ষা কৰাব বিচাৰে। কিন্তু দুবেলা-দুমুঠি খাবলৈ নোপোৱা পৰিয়ালটোৱে চিকিৎসা কৰায় কেনেকৈ? বহুবাৰ ভাবি-চিন্তিও টকাৰ অভাৱত চিকিৎসাৰ বাবে আগবাঢ়ি যাব খুজিও দৰিদ্ৰ পৰিয়ালটোৱে বাৰে বাৰে থমকি ৰয়।\nতাৰ মাজতে বিদ্যালয়খনৰ দুগৰাকী শিক্ষয়িত্ৰী শান্তনা চাংমাই আৰু ধৰিত্ৰী কলিতাই তেওঁলোকৰ চিকিৎসাৰ ব্যৱস্থা কৰি আজি নৰ্থ-ইষ্ট চিকিৎসালয়ৰ বিশিষ্ট চিকিৎসক ডাঃ শান্তনু বৰঠাকুৰক দেখুৱায়। চিকিৎসক বৰঠাকুৰে পৰিয়ালটোৰ কথা গম পাই তেওঁৰ চিকিঁসালয়ৰ কৰণীয়খিনি বিনামূলীয়াকৈ কৰিম বুলি কয়।\nশীঘ্ৰে হায়দৰাবাদৰ অভিজ্ঞ চিকিৎসকৰ জৰিয়তে অস্ত্ৰেপচাৰৰ ব্যৱস্থা কৰা হ'ব বুলি কয়। অসমৰ বাহিৰৰ চিকিৎসা কৰাবলৈ পৰিয়ালটোক বহু ধনৰ প্ৰয়োজন। শিক্ষয়িত্ৰী দুগৰাকীয়ে ছাত্ৰ দুজনক সহায় কৰাৰ দৰে আপুনিও ছাত্ৰ দুজনক সহায় কৰক। ৯৯৫৪৪-৫৫৮৬১, ৯৪৩৫৫-৫৪১৬৫ নম্বৰত যোগাযোগ কৰি আপুনি সহায় কৰক। জালুকবাৰী সমষ্টিৰ ধনজিৎ আৰু কৃষ্ণমণিৰ আকাশ চুই চোৱাৰ সপোন সাৰ্থক কৰক।
